Humingi ng karagdagang panahon ang Armed Forces of the Philippines upang wakasan ang giyera sa Marawi laban sa teroristang grupong Maute.

Ipinahayag kasi ni Defense Secretary Delfin Lorenzana noong Huwebes, Setyembre 28, ang posibilidad na matapos na ang bakbakan ngayong Linggo, Oktubre 1.

Subalit hindi pa rin humuhupa ang bakbakan sa loob ng "main battle area" sa lungsod.

"We will ask for some leeway," ani Western Mindanao commander Lieutenant General Carlito Galvez.

"Sa ngayon, maganda usad ng operations. We have significant control," dagdag ni Galvez.

Sa huling tala ng militar, mahigit 700 miyembro ng Maute ang napatay at 155 ang nasawi mula sa puwersa ng gobyerno.

Nabawi ng militar ang 16 na bangkay ng mga hinihinalang Maute at kasalukuyang hawak ng Philippine National Police para makuhanan ng DNA sample.

Sunog at hindi makilala ang ilang bangkay.

Inaasahan ng mga awtoridad na madaragdagan pa ang mababawing bangkay mula sa loob ng main battle area habang nagpapatuloy ang clearing operations.

Nagsasagawa rin ng clearing operations ang militar sa mga residential area sa paligid ng Marawi.

Noong Miyerkoles, Setyembre 27, isang bahagi ng bomba ang natagpuan ng mga residente sa kalapit na bayan ng Marantao.

Agad tumugon ang militar sa sitwasyon.

Inaalam pa kung mula sa militar o mga terorista ang bomba.

-- Ulat ni Raffy Santos, ABS-CBN News